**臺灣史**即係臺灣嘅歷史，以有文獻記載計大約有4百幾年歷史咁耐，但以考古計就發現重耐之前臺灣就有人住，考古學家話喺臺南縣左鎮鄉（宜家嘅臺南市左鎮區）發現嘅人類化石至少都有成3萬年，估計啲人係喺歐亞大陸搬去臺灣，屬於舊石器時代人。

喺中國文獻入面，懷疑可能係講臺灣嘅有《尚書》禹貢篇入面叫「島夷」、喺《列子》湯問篇入面叫「岱員」、《史記》秦始皇本紀叫「灜洲」。而喺《後漢書》東夷篇入面嘅「東鯷」、《三國志》吳志孫權傳、沈螢《臨海水土志》嘅「夷洲」、《隋書》流求傳嘅「流求」、《宋史》流求傳嘅「燮求」、趙汝适《諸蓄志》嘅「流求國」同「毗舍耶國」、《元史》外夷篇嘅「瑠求」，呢啲都係講臺灣。

而喺明代，嗰陣鍾意用地名代表晒成個島，根據張燮嘅《東西洋考》講，曾經叫過嘅稱呼有：雞籠（基隆）、淡水、北港、東蓄、打狗、大員。而喺明代嗰陣，將成個琉球群島叫做「大琉球」，而臺灣就叫做「小琉球」。

到1624年荷蘭人去到臺灣之後，將安平港叫做「臺窩灣」，呢個本來係嗰度一個原居民部落嘅名，而明代啲人聽到呢個名之後，就演變成好多個名好似大員、臺員、大冤、大灣，最後變成「臺灣」。

|  |
| --- |
| 臺灣本島各段歷史時期示意圖（1624年起）左起：荷西、明鄭、清治、日治、中華民國（至今）等時期，框入面個數字係大約嘅統治時間（年）。 |
| 

 |

早期臺灣
----

内文：臺灣史前時期同臺灣原住民
1642年之前嘅臺灣本來同澎湖係分開，各自有自己嘅歷史。而臺灣係以原住民做主體嘅一個部落社會，以平地嘅平埔族同山地嘅高山族兩個部落為主，兩個族入面又有分開唔同嘅細族。

而澎湖喺1360年之前嘅嘢多數都係神話傳說，唔知真定假，到1360年嗰陣做咗元朝一個行政區，明朝同清朝嘅政府都有派兵駐守，所以澎湖舊時嘅嘢多數都唔計入臺灣歷史入面。

荷西時期
----

内文：臺灣荷西時期
荷蘭人喺1604年佔領咗澎湖，後來明朝政府兩度派兵要趕走荷蘭人，打咗好耐最後喺1642年荷蘭人轉攻南部臺灣，最後佔領咗大員，成功建立統治機構，而澎湖就畀返明朝政府。

荷蘭人佔領咗大員之後，喺嗰度起城堡，叫「奧蘭稔」（Orange），1627年改名叫「熱蘭遮城」（Zeelandia）。除咗城堡，又起街道。同時荷蘭人一路擴張佔領範圍，嗰陣嘅臺灣北部一早俾西班牙人佔領咗，1626年荷蘭人打到去北部，將西班牙人打走晒，同時又討伐嗰度啲原住民，最後成個臺灣俾荷蘭人控制晒。

喺荷蘭人同西班牙人統治嗰陣，喺臺灣起咗好多教堂同基督教學校，好多傳教士去咗台灣傳教，令臺灣原住民生活起咗好大變化，佢哋開始唔再過部落社會生活，而且好多都信咗基督教。

鄭氏時期
----

内文：臺灣鄭氏時期
鄭成功反清復明失敗，改為東征台灣，等有個基地可以長期同清朝對抗。喺1661年4月鄭成功帶兵由金門料羅灣開始，先入澎湖，再入臺灣同荷蘭人打咗十個月，荷蘭人最終喺1662年2月1號簽約投降。

鄭成功入咗臺灣之後，建立咗台灣第一個漢人政權。鄭成功死咗之後，佢個仔鄭經繼位，大力發展經濟。鄭經喺1681年病死嗰陣，本來立佢個仔鄭克臧繼位，但馮錫範發動政變，另立鄭克塽做王。清政府收到風，知道入面亂，喺1683年7月派施琅帶軍攻臺，臺灣同滿清一路打，打到9月台灣終於唔夠打，鄭克塽向清朝投降，臺灣納入清朝版圖，結束咗鄭氏三代廿三年統治。

清領時期
----

内文：臺灣清領時期
《臺南地圖》作者不詳／十八世紀
康熙二十二年（1683年）滿清政府派福建水師提督施琅帶軍攻台，結束咗鄭氏三代廿三年統治，之後第二年清朝廷喺台灣設臺灣府，隸屬福建省。

滿清政府統治臺灣一直到清光緒二十一年（1895年），由於喺甲午戰爭輸咗，滿清政府被逼將台灣割讓畀日本，結束咗滿清朝廷喺臺灣二百一十三年統治。

日治時期
----

内文：臺灣日治時期
1895年（清光緒二十一年、日明治二十八年），日本根據馬關條約，收咗臺灣，喺6月17號舉行「臺灣始政典禮」，正式開始統治臺灣。呢個時期嘅臺灣，包括臺灣島同澎湖群島。

日本一路統治臺灣到1945年，由於第二次世界大戰結束，日本無條件投降，結束咗日本喺臺灣五十一年統治。

光復時期
----

内文：臺灣光復時期

維基文庫有原文：
**戒嚴法**

1945年中國抗日戰爭勝利，日本將佔領咗嘅中國領土，包括東北四省、澎湖群島同埋臺灣還返畀中華民國。之後重成立咗「臺灣調查委員會」負責統籌接收臺灣嘅嘢，之後臺灣就成為中華民國一個行省，又喺臺灣省設八縣九省轄市，成立行政長官公署，委任陳儀做臺灣省行政長官。

1947年2月爆發二二八事件，結果國民黨政府將行政長官公署改組做臺灣省政府。

1948年國共內戰激化，國民黨喺大陸唔夠共產黨打，最後中華民國由南京迫遷到去廣州，再去到重慶、成都，最後喺1949年去到臺灣。臺灣由原本中華民國一個省，變成中華民國首都同政權管轄範圍。中華民國走咗之後，共產黨就喺大陸另行成立「中華人民共和國」政府。

呢個時候嘅臺灣，係包括臺灣島本身、澎湖群島、金門、馬祖，即係簡稱「台澎金馬」。

中華民國迫遷去臺灣之後，國民黨政府將政府總部定喺臺北，作為反共復國基地，但軍力唔夠共產黨打，不過由於1950年韓戰爆發，美國總統杜魯門派艦隊守住台灣海峽，隔住咗大陸對台灣攻擊。

由於美軍艦隊隔咗一隔，加上中美關係改善，周恩來喺1972年簽定咗上海公報之後，確定美國對一個中國立場，之後發表《告臺灣同胞書》，提出「和平統一祖國」方案同「三通」主張，暫時放棄武力解放台灣。兩岸關係開始無咁緊張。而中華民國同中華人民共和國大家都唔隸屬對方，各自有自己主權。

金門心戰標語「三民主義統一中國」，1986年8月由司令趙萬富上將下令烈嶼師長龔力少將去起，翌年同因三七事件去職。

維基文庫有原文：
**懲治判亂罪犯條例**

不過國民黨政府重成日都諗住反共復國，又成日驚共產黨嘅人滲入臺灣做統戰，於是臺灣立法院通過「懲治判亂罪犯條例」，又實施戒嚴，人民無論言論、集會、結社都受到限制，好多人俾國民黨政府當中共嘅人拉咗去坐監，有啲重判咗死刑，其中有好多都係判錯嘅冤案同假案。

由於政府對人民迫得太緊，民間開始有好多政治社會運動發起，特別針對人權保障、反對戒嚴、要求司法獨立、同埋民意代表要由選舉產生。

臺灣喺呢啲社會運動之下，開始有反對黨出現，民間一連串反威權統治、爭取民主、自由運動，最後爆發美麗島事件「黨外」民主運動。

美麗島事件之後，國民黨政府唔可以唔改變，開始民主化、本土化、鬆弛化，放棄反共復國同三民主義統一中國嘅諗法，維持同大陸統治權分開，各自唔隸屬對方，各自有自己主權嘅狀況。

而大陸嗰陣時開始由鄧小平話事，佢提倡改革開放，認為大陸發展經濟先最重要，對於台灣，亦放棄對臺用武，認為只要喺一個中國原則入面，你唔搞我，我唔搞你，維持現狀唔變咁就無問題，又提出以「一國兩制」作為解決台灣問題基本模式。兩岸政府亦逐啲逐啲咁開放邊境，兩岸人民開始喺文化、學術同經濟上交流，兩岸關開始唔再咁敵對。

1986年民進黨成立，1987年政府開放黨禁。1988年蔣經國死咗之後，由李登輝繼任。李登輝推行民主化同本土化路線，1996年舉行咗第一次全民直選正副總統。

參考
--

1. ↑  中華民國行政院原住民委員會，臺灣原住民介紹 互聯網檔案館嘅歸檔，歸檔日期2007年6月25號，.
2. ↑  荷蘭佔領澎湖
3. ↑  一六二四年荷蘭人佔據大員

### 書

* 《臺灣史》 陳鴻圖編著 三民書局 ISBN 957-14-4094-9
* 《臺灣簡史》 周明峰著 ISBN 957-8994-83-4
* 《臺灣史》 洪雪琪編 五南圖書出版 ISBN 957-11-2738-8



維基同享有多媒體嘅嘢：  
**History of Taiwan**